钦定古今图书集成/明伦汇编/宫闱典/第131卷 > 蓝继宗
## 钦定古今图书集成/明伦汇编/宫闱典/第131卷 > 蓝继宗

按《宋史宦者传》：“继宗字承祖，广州南海人。事刘𬬮为
宦者，归朝，年十二，迁为中黄门。从征太原，传诏营陈
间，多称旨。秦州并边有大小洛门，砦自唐末陷西羌，
雍熙中，温仲舒谕酋豪使献其地，徙众渭北。言者以
为生事，请罢仲舒。太宗遣继宗往按视，还奏二砦据
要害，产良木，不可弃。帝悦，复使继宗劳赐仲舒。累迁”
西京作坊副使、勾当内东门。元德太后、章穆皇后葬，
为按行园陵使。车驾北征，勾当留司、皇城司。车驾谒
诸陵，近陵旧乏水，继宗疏泉陵下，百司从官皆取以
济。擢入内副都知，为天书扶侍都监。诏与李神祐第
东封扈从内臣之劳，而入内供奉官范守逊等诉其
不公，罢都知。祀汾、睢，复为天书扶侍都监，再迁东染
院使。明年，领会州刺史，进崇仪使、勾当皇城司，修玉
清昭应宫，与刘承珪典工作。宫成，迁洛苑使、高州团
练使，充都监。坐《章穆皇后陵隧》艺，贬如京使。典修景
灵宫，进南作坊使，复修会灵、祥源观。车驾幸亳州，管
勾留司大内公事、提举在京诸司库务，勾当三班院、
修国史院，为赵德明加恩使。德明与继宗射，继宗每
发必中，德明遗以所乘名马。为内侍省右班都知，迁
入内都知。仁宗即位，迁左骐骥使、忠州防御使、永定
陵修奉钤辖。历昭宣、宣政、宣庆使。累上章求致仕，特
免入朝拜舞及从行幸。顷之，复固请罢都知，以景福
殿使、邕州观察使家居养疾，卒，赠安德军节度使，谥
僖靖。继宗事四朝，谦谨自持，每领职未久，辄请罢。家
有园池，退朝即亟归，同列或留之，继宗曰：“我欲归种
花卉、弄游鱼为乐尔。”景福殿置使，自大中祥符间至
继宗，授者才三人。养子元用、元震。元用终左藏库使、
梓州观察使。元震以兄荫补入内黄门，转高班、给事
明肃太后。禁中夜火，后拥仁宗登西华门，左右未集，
元震独传呼宿卫。以功迁高品。为三陵都监，条列《防
守法》，其后诸陵以为式。历群牧都监，监三馆、秘阁，积
官皇城使，累迁入内副都知、忠州防御使。仙韶院火，
元震救护，火以时息。诏褒之，赐袭衣、金带。卒，赠镇海
军留后。元震养子五人，不畜阉子。